**Galbenul**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ţăranul au găsit un galben ruginit,

Pe care lui îi da destui bani de argint.

Dar el au zis în sine:

„Să-l schimb aşa nu-i bine.

Acum am priceput că trebui curăţit,

Pentru ca să câştig pe el preţ îndoit”.

Şi înturnându-se acasă au luat

Nisip şi cărămidă,

Cu care galbenul atâta l-au frecat,

Încât l-au şi făcut curat ca o oglindă,

Dar numai au scăzut din greutate mult

Şi preţul cel dintâi la galben au pierdut.

Ideea fabulei e lesne de-nţeles.

Părinţilor! pe voi priveşte mai ales.

Căci voi nu trebuie să vă siliţi

Întru ştiinţe multe pe fii să pospăiţi;

Ca să le daţi un lux, un amăgitor nume,

Şi să dispreţuiţi plecări fireşte bune,

Scăzând greimea lor în cumpenele lumei.